# {H-65.} Osztályok, rétegek a magyar faluban

FEJEZETEK

- Nemesek és urak
- A falusi értelmiség
- A gazdagparasztok
- A középparasztok
- A szegényparasztok
- Az agrárproletárok

A magyar falvak lakossága már a középkorban sem egységes, hiszen vagyoni különbségek, foglalkozási eltérések alakították ki a különböző jellegű és érdekű csoportokat, amihez még a vallási különbségek, a korosztályok eltérései járultak. Mindez a gazdasági, társadalmi élet területén éppen úgy lemérhető, mint ahogy a műveltség területén is megmutatkozik. Az 1848. évi jobbágyfelszabadítás a feudális kötöttségek egy részét megszüntette, és ettől kezdve a parasztságon belül még jelentősebb vagyoni és szemléletbeli különbségek keletkeztek. A gazdagparaszti rétegeket érdekei az uralkodó osztályhoz kapcsolták, míg a nincstelen parasztság egyre inkább közelített az ipari proletariátushoz. Az alábbiakban nagy vonásokban a vagyoni-foglalkozási csoportok legfontosabbjaira mutatunk rá, elsősorban századunk fordulója idején, helyenként és esetenként nyomon kísérve azt egészen 1945-ig.