# Táncballadák

A táncballadák a dramatikus szerkesztésű balladáinknak egyik külön csoportját teszik. Korszakmeghatározást adni tán még nehezebb, mint az egyéb magyar balladák esetében, hiszen nyomós okkal feltételezhetjük, hogy a balladáknak ez a csoportja szinte kialakulásától kíséri műfaját, annak egyik jellemző része. Tán annyit megkockáztathatunk, hogy kialakulásának virágkora Magyarországon a XVI. századra esik, jellemző vonásait akkor nyeri el. Ezek közt a táncballadák közt akad tragikus menetű ének is. Nem is egy tragikus kifejlésű balladának meglelhető a víg ellenpárja a táncballadák között, a hűtlen feleség bűnhődésének éppúgy, mint a kevélység tragikumának vagy a házasság előtt áldott állapotba került menyasszony történetének. Ugyanakkor ebben a balladakörben a realista, ironizáló ábrázolásnak, az élesen megfigyelt komikus jellemeknek egész sorát találhatni. Hogy ebben a hangban mennyire részes a „deákság”, amelynek a népzenében nem jogtalanul jelentős stílusformáló erőt tulajdonítanak, azt tanulságos számba venni, de egyedül nem tekinthető kor- és stílusmeghatározónak.